Ichki ishlar organlari tizimida davlat xizmatlari koʻrsatish sifatini yanada takomillashtirish va tartib-taomillarini soddalashtirish chora-tadbirlari toʻgʻrisida
(resolution, 2022-04-05)

Oʻzbekiston Respublikasi Prezidentining “Ichki ishlar organlarining faoliyati samaradorligini tubdan oshirish, jamoat tartibini, fuqarolar huquqlari, erkinliklari va qonuniy manfaatlarini ishonchli himoya qilishni taʼminlashda ularning masʼuliyatini kuchaytirish chora-tadbirlari toʻgʻrisida” 2017-yil 10-apreldagi PF-5005-son Farmoniga muvofiq hamda ichki ishlar organlari tizimida davlat xizmatlari koʻrsatishni yanada takomillashtirish maqsadida Vazirlar Mahkamasi qaror qiladi: 1. Oʻzbekiston Respublikasi Ichki ishlar vazirligining Vazirlik huzurida “Innovatsiya loyihalari va aholiga servis xizmatlari koʻrsatish markazi” (keyingi oʻrinlarda Markaz deb ataladi) davlat unitar korxonasini tashkil etish toʻgʻrisida taklifiga rozilik berilsin. 2. Quyidagilar Markaz faoliyatining asosiy yoʻnalishlar etib belgilansin: roʻyxatdan oʻtkazish va ruxsat beruvchi tartib-taomillarni yanada takomillashtirishda, roʻyxatdan oʻtkazish va ruxsat beruvchi tartib-taomillarni avtomatlashtirish maqsadida zamonaviy axborot-kommunikatsiya texnologiyalarini joriy etishda ichki ishlar organlariga koʻmaklashish; funksional va amaliyot jarayonlari tizimli qayta tashkil etilishini tashkil qilish, ichki ishlar organlari faoliyatini optimallashtirish, takomillashtirish va unga innovatsion mexanizmlarni joriy yuzasidan takliflar tayyorlash; tizimli monitoring olib borish, ichki ishlar organlari faoliyatiga axborot-kommunikatsiya texnologiyalarini joriy etish va ularni rivojlantirish holatini baholash; jismoniy va yuridik shaxslarga avtomototransport vositalari roʻyxatdan oʻtkazilganligi toʻgʻrisidagi va milliy haydovchilik guvohnomalarining yangi namunalarini, ichki ishlar organlari faoliyati sohasidagi boshqa ruxsat beruvchi hujjatlarni olish uchun hujjatlarni yigʻish va tayyorlash boʻyicha xizmatlar koʻrsatish. 3. Belgilab qoʻyilsinki: Markazning ustav fondi Oʻzbekiston Respublikasi Ichki ishlar vazirligining oʻz mablagʻlari hisobiga belgilangan tartibda shakllantiriladi; Markaz faoliyatidan olingan daromadlar va qonunchilikda taqiqlanmagan boshqa manbalar uning faoliyatini moliyalashtirish manbalari hisoblanadi. Markazga Oʻzbekiston Respublikasi Ichki ishlar vaziri tomonidan lavozimga tayinlanadigan va lavozimdan ozod qilinadigan direktor boshchilik qiladi. 4. Oʻzbekiston Respublikasi Ichki ishlar vazirligi ikki oy muddatda: Markazning ustavi tasdiqlanishini hamda Markaz davlat roʻyxatidan oʻtkazilishini va uning ustav fondi shakllantirilishini, Markazning yuqori malakali kadrlar bilan toʻldirilishini taʼminlasin; Avtomototransport vositalarining roʻyxatdan oʻtkazilganligi toʻgʻrisidagi guvohnomalarni yangi namunalarga almashtirish va milliy haydovchilik guvohnomalarining yangi namunalarini joylarga borgan holda berish tartibi toʻgʻrisidagi Vaqtinchalik nizomni ishlab chiqsin va belgilangan tartibda tasdiqlasin. 5. Milliy haydovchilik guvohnomalariga va avtomototransport vositalarining roʻyxatdan oʻtkazilganligi toʻgʻrisidagi guvohnomalarga elektron belgi vositalari joriy etilishini hisobga olgan holda texnik koʻrikdan oʻtkazilganligi toʻgʻrisidagi talonni, avtomototransport vositasidan foydalanish va (yoki) uni tasarruf etish huquqi yuzasidan ishonchnomalarni, transport vositasi egasining fuqarolik javobgarligini majburiy sugʻurtalash polisini maxsus blankalarda qogʻoz shaklida majburiy rasmiylashtirish haqidagi talablar 2021-yil 1-yanvardan boshlab bekor qilinsin. 6. Yangi namunadagi milliy haydovchilik guvohnomasiga egasining shaxsini tasdiqlovchi rasmiy davlat hujjati maqomi berilsin. 7. Vazirlar Mahkamasining “Milliy haydovchilik guvohnomasining hamda avtomototransport vositasi roʻyxatdan oʻtkazilganligi toʻgʻrisidagi guvohnomaning yangi namunalarini joriy etish chora-tadbirlari toʻgʻrisida” 2017-yil 2-martdagi 116-son qaroriga (Oʻzbekiston Respublikasi QHT, 2017-y., 9-son, 135-sodda) ilovaga muvofiq oʻzgartirishlar va qoʻshimcha kiritilsin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — “Oʻzbekiston temir yoʻllari” AJ boshqaruvi raisi A.J. Ramatov hamda Oʻzbekiston Respublikasi ichki ishlar vaziri A.A. Azizov zimmasiga yuklansin. 2. 1-ilova matni quyidagi tahrirda bayon qilinsin: Milliy haydovchilik guvohnomasi xalqaro standartlar tavsiyalari asosida plastikdan tayyorlanadi. Plastikdan tayyorlangan guvohnoma oʻlchami 54x86 millimetrni tashkil etadi. Guvohnomaning rangi — och pushti. Lotin yozuvidagi davlat tilidan foydalaniladi. Seriyali raqami ikki harfli, nomeri olti raqamli. Milliy haydovchilik guvohnomasida jismoniy shaxsning shaxsiy identifikatsiya raqami (JSh ShIR) va qurilmalar oʻrtasida maʼlumotlarni bevosita aloqasiz amalga oshirish imkonini beruvchi maxsus elektron belgi (NFC Smart-kart) boʻladi. Milliy haydovchilik guvohnomasining plastik shakli quyidagi himoya vositalariga ega: Oʻzbekiston Respublikasi Davlat gerbi tasviri shaklidagi gologramma, u nishablikning turlicha burchagida oʻz shaklini oʻzgartiradi; mikromatn — “Naydovchilik guvohnomasi Voditelskoye udostovereniye Driving licence”, oʻlchami maksimum 30 mikron; ultrabinafsha qoplama; “UZ” yozuvli egilganda bir rangdan boshqa rangga tovlanadigan optik turlanadigan boʻyoq; gilosh, doimiy ravishda qiyshayib turadigan 40-70 mkm qalinlikdagi toʻlqinli chiziqlarning qalin tarmogʻi shaklidagi naqsh; milliy haydovchilik guvohnomasi plastik shaklining seriyali raqamining lazer oʻyma naqshi. Milliy haydovchilik guvohnomasining old tomonida “Naydovchilik guvohnomasi”, “Voditelskoye udostovereniye”, “Driving licence” soʻzlari yoziladi, shuningdek Oʻzbekiston Respublikasi Davlat bayrogʻining tasviri tushirilgan, Oʻzbekiston Respublikasining nomi davlat tilida, rus va ingliz tillarida yozilgan, Yoʻl harakati toʻgʻrisidagi konvensiyaga (Vena shahri, 1968-yil 8-noyabr) 6-ilova 4-bandining 1-3, 4a-4s, 5-7, 9-kichik bandlarida va 5-bandi 8-kichik bandida nazarda tutilgan maʼlumotlar majburiy tartibda koʻrsatiladi, fotosurat uchun joy nazarda tutilgan. Orqa tomonida Yoʻl harakati toʻgʻrisidagi konvensiyaga (Vena shahri, 1968-yil 8-noyabr) 6-ilova 4-bandining 9 va 12-kichik bandlarida, shuningdek 5-bandining 10 va 11-kichik bandlarida nazarda tutilgan maʼlumotlar majburiy tartibda koʻrsatiladi. 1-12-bandlarda nazarda tutilgan maʼlumotlar keltiriladi. Alohida belgilar uchun joy nazarda tutilgan. A, B, C, D, BE, CE va DE toifalarini boshqarish uchun milliy haydovchilik guvohnomasining haqiqiyligi tegishli piktogrammalar bilan ifodalangan”. 3. 2-ilova matni quyidagi tahrirda bayon qilinsin: Avtomototransport vositasi roʻyxatdan oʻtkazilganligi toʻgʻrisidagi guvohnoma xalqaro standartlar tavsiyalari asosida 54x86 mm oʻlchamda plastikdan tayyorlanadi. Avtomototransport vositasi roʻyxatdan oʻtkazilganligi toʻgʻrisidagi guvohnomaning rangi — koʻk. Lotin yozuvidagi davlat tilidan foydalaniladi. Seriyali raqam ikki harfli, nomeri oltita raqamli. Avtotransport vositasi roʻyxatdan oʻtkazilganligi toʻgʻrisidagi guvohnomada jismoniy shaxs uchun — shaxsiy identifikatsiya raqami (JSh ShIR), yuridik shaxs uchun — soliq toʻlovchining identifikatsiya raqami (STIR) va qurilmalar oʻrtasida bevosita aloqasiz axborot ayriboshlash imkonini beruvchi elektron belgi (NFC Smart-kart) boʻladi. Avtomototransport vositasi roʻyxatdan oʻtkazilganligi toʻgʻrisidagi guvohnomaning plastik shakli quyidagi himoya vositalariga ega: Oʻzbekiston Respublikasi Davlat gerbi tasviri shaklidagi gologramma, u nishablikning turlicha burchagida oʻz shaklini oʻzgartiradi; mikromatn — “Avtomototransport vositasi roʻyxatdan oʻtkazilganligi toʻgʻrisida guvohnoma Svidetelstvo o registratsii avtomototransportnogo sredstva Vehicle license”, oʻlchami maksimum 30 mikron; ultrabinafsha qoplama; “UZ” yozuvli egilganda bir rangdan boshqa rangga tovlanadigan optik turlanadigan boʻyoq; gilosh, doimiy ravishda qiyshayib turadigan 40 — 70 mkm qalinlikdagi toʻlqinli chiziqlarning qalin tarmogʻi shaklidagi naqsh; guvohnoma plastik shaklining seriyali raqamining lazer oʻyma naqshi. Guvohnomaning old tomonida “Avtomototransport vositasi roʻyxatdan oʻtkazilganligi toʻgʻrisida guvohnoma”, “Svidetelstvo o registratsii avtomototransportnogo sredstva”, “Vehicle license” soʻzlari yozilgan, shuningdek Oʻzbekiston Respublikasi Davlat bayrogʻining tasviri tushirilgan, “Oʻzbekiston Respublikasi” soʻzlari davlat tilida, rus va ingliz tillarida yozilgan. Avtomototransport vositasining davlat raqam belgisi, markasi, modeli, rangi, avtomototransport vositasining egasi toʻgʻrisidagi maʼlumotlar (familiyasi, ismi, otasining ismi yoki tashkilotning nomi, manzili), avtomototransport vositasi roʻyxatdan oʻtkazilganligi toʻgʻrisidagi guvohnoma berilgan sana, Yoʻl harakati xavfsizligi boshqarmasining boʻlimi, jismoniy shaxs uchun — shaxsiy identifikatsiya raqami (JSh ShIR), yuridik shaxs uchun — soliq toʻlovchining identifikatsiya raqami (STIR) majburiy tartibda koʻrsatiladi. Avtomototransport vositasi roʻyxatdan oʻtkazilganligi toʻgʻrisidagi guvohnomaning orqa tomonida avtomototransport vositasi toʻgʻrisidagi maʼlumotlar: avtomototransport vositasi ishlab chiqarilgan yil, turi, kuzov/shosse raqami, toʻla vazni, yuksiz vazni, dvigatelning toifasi va quvvati, yonilgʻi turi, haydovchining oʻrindigʻi bilan birgalikda oʻtiriladigan oʻrinlar soni, tik turiladigan oʻrinlar soni, alohida belgilar majburiy tartibda koʻrsatiladi”.